b'\n_START_ARTICLE_\nWaboba\n_START_PARAGRAPH_\nWaboba on ulkok\xc3\xa4ytt\xc3\xb6\xc3\xb6n suunniteltuja palloja valmistava, vuonna 2005 perustettu yritys, jonka p\xc3\xa4\xc3\xa4maja on Tukholmassa, Ruotsissa. Nyky\xc3\xa4\xc3\xa4n yhti\xc3\xb6ll\xc3\xa4 on toimipisteet my\xc3\xb6s Kiinan Kantonissa ja Yhdysvaltain Atlantassa. Yhti\xc3\xb6n nimi tulee sanoista WAter BOuncing BAlls (suom. vedess\xc3\xa4 pomppivat pallot). Nimi Waboba on rekister\xc3\xb6ity tavaramerkki, ja yhti\xc3\xb6n tuotteet ovat kansainv\xc3\xa4lisesti patentoituja.\n_START_SECTION_\nHistoriaa\n_START_PARAGRAPH_\nWaboba-pallojen keksij\xc3\xa4, ruotsalainen Jan von Heland sai idean palloihin ensimm\xc3\xa4isen kerran 1980-luvun alussa heitt\xc3\xa4ess\xc3\xa4\xc3\xa4n frisbeet\xc3\xa4 v\xc3\xa4\xc3\xa4rin p\xc3\xa4in. Vuosien aikana h\xc3\xa4n testasi erilaisia materiaaleja, mill\xc3\xa4 pallon saisi pomppimaan veden pinnalla. Vuonna 2004 von Heland keksi materiaalin, jolla pallon saa pomppimaan veden pinnalla ja patentoi t\xc3\xa4m\xc3\xa4n._NEWLINE_Ensimm\xc3\xa4inen veden pinnalla pomppiva pallo, The Waboba Ball, tuli myyntiin Ruotsissa vuonna 2005. Kahden vuoden p\xc3\xa4\xc3\xa4st\xc3\xa4 sit\xc3\xa4 oli jo myynniss\xc3\xa4 Euroopassa, Australiassa ja Yhdysvalloissa. Nykyisin Waboba on suosittu yhti\xc3\xb6 ja sill\xc3\xa4 on monia erilaisia ja eriv\xc3\xa4risi\xc3\xa4 palloja sek\xc3\xa4 muita tuotteita.\n_START_SECTION_\nVirallinen Waboba-peli\n_START_PARAGRAPH_\nVirallisessa Waboba-peliss\xc3\xa4 pelaavat vastakkain kaksi nelj\xc3\xa4n hengen joukkuetta, joilla molemmilla on my\xc3\xb6s kaksi vaihtopelaajaa. Pelipallona toimii Waboban Pro-pallo. Joukkue saa tehd\xc3\xa4 maalin vasta, kun se on k\xc3\xa4ytt\xc3\xa4nyt palloa jokaisella pelaajallaan, my\xc3\xb6s maalivahdillaan. Sy\xc3\xb6t\xc3\xb6n t\xc3\xa4ytyy osua veden pintaan, muuten sy\xc3\xb6tt\xc3\xb6 hyl\xc3\xa4t\xc3\xa4\xc3\xa4n. Peliss\xc3\xa4 ei ole paitsios\xc3\xa4\xc3\xa4nt\xc3\xb6\xc3\xa4. Eniten maaleja tehnyt joukkue voittaa.\n_START_SECTION_\nUltimate Waboba\n_START_PARAGRAPH_\nUltimate Wabobaan k\xc3\xa4y mik\xc3\xa4 Waboba-pallo tahansa. Jokaisessa joukkueessa on v\xc3\xa4hint\xc3\xa4\xc3\xa4n kolme pelaajaa. Joukkue saa pisteen, jos pallo on k\xc3\xa4ynyt jokaisella pelaajalla ilman vastustajan v\xc3\xa4liintuloa. Sy\xc3\xb6t\xc3\xb6n t\xc3\xa4ytyy osua t\xc3\xa4ss\xc3\xa4kin peliss\xc3\xa4 veden pintaan ja sen t\xc3\xa4ytyy tapahtua viiden sekunnin kuluessa pallon saamisesta. Vastustajan pelaajista ei saa pit\xc3\xa4\xc3\xa4 kiinni.'